《梦游仙吟》
明代·黄佐

大罗天高高众天，梦乘凤车挥麟鞭。扪奎历轸入超忽，下视齐州空九烟。

天真皇人见我笑，示我丹诠启玄窍。玄之又玄言莫传，玄以言传非道妙。

拜领天诀葆天和，灵宝在体消群魔。斡旋杓斗酌元气，坐令厄劫归无何。

郁轮驾我出东极，呼取星辰拥瑶舄。罡风耳畔吹素云，瑞叶琪花满层碧。

作者简介：（1490—1566）明广东香山人，字才伯，号泰泉。正德十六年进士，选庶吉士，授编修。出为江西提学佥事，旋改督广西学校。弃官归养，久之起右春坊右谕德，擢侍读学士，掌南京翰林院事。与大学士夏言论河套事不合，寻罢归，日与诸生论道。学从程、朱为宗，学者称泰泉先生。所著《乐典》，自谓泄造化之秘。卒，赠礼部右侍郎，谥文裕。